Det danske vindue-firma Velux er i færd med at lukke to fabrikker og flytte 280 arbejdspladser til Østeuropa. 100 ansatte i Bagsværd udenfor København mister jobbet, mens 180 job i Skotland bliver nedlagt, skriver Fagbladet 3F.

Velux har valgt at flytte produktionen til Slovakiet, Polen og Ungarn og har i de seneste tre år fået EU-tilskud til investering i ny produktionsteknologi til netop den fabrik i Ungarn, hvor de flytter en del af produktionen ned.

I alt har Velux modtaget 12,5 millioner kroner fra EU til deres fabrik i Ungarn, som er investeret i nyt produktionsudstyr. Det viser en opgørelse fra EU Kommissionen.

Flytter til Østeuropa med EU-støtte

Der bliver årligt fordelt godt 100 mia. kroner til regional udvikling i EU. Talsmand for kommissionen Jakub Adamowicz understreger, at pengene ikke skal bruges på udflytning af job.

- Vores position i Europa Kommissionen er klart. Målet med strukturfondene er social udvikling. Målet er ikke at opmuntre til investeringer der flytter job, det er ganske klart, udtaler han.

Sagen er endnu en i rækken af danske virksomheder, som har fået EU-støtte til produktion, de har flyttet til Østeuropa.

Læs også : Lego bygger fabrikker i Østeuropa og får skatterabat

Velux flytter arbejdspladserne fra Danmark til Polen og Slovakiet, mens det er produktionen i Skotland, der flytter til blandt andet Ungarn.

Velux afviser brud på reglerne

Ledelsen i Velux afviser, at de bryder EU's regler. Hvilket de også har fået Kommissionens ord for.

- Kommissionen har vurderet, at ansøgningsformålet opfylder de gældende betingelser og tildelt os støtte, som er anvendt på ny produktionsteknologi, siger Michael K. Rasmussen, marketingdirektør i Velux.

Formanden for 3F's industrigruppe Mads Andersen er forarget over, at virksomheder flytter job til fabrikker i Østeuropa, som får EU-tilskud.